钦定古今图书集成/明伦汇编/交谊典/第065卷 > 《上翰林刘侍郎启》前人
## 钦定古今图书集成/明伦汇编/交谊典/第065卷 > 《上翰林刘侍郎启》前人

某闻皎镜当悬，无疲屡照。华钟在簴，不阻频铿。其有
饰貌前来，横庭直进。思投朗鉴，愿听洪音。孔室高深，
前远仲由之恳；羊门峻阻，难传赵壹之怀。所以载托
笺毫，用为绍介。某吴门钓者，阙里儒徒。舍詹何独茧
之纶，学扬子雕虫之技。慕颛孙之干禄，学车子之聚
萤。西过许昌，空吟景福；东游邹鲁，欲拟灵光。时或风
入楚台，雪飞梁苑，偶然成咏，忽尔盈篇。是用历韩、郑
之门庭，学杨衡之刺谒。刻舟琢木，未拟迂疏；凿柄攻
坚，方难龃龉。以致两临文阵，俱挫笔锋。东郭先生，将
逃滥吹；步兵校尉，欲泣穷途。然亦默听时谣，颇闻通
论。以为蔡中郎之未顾，则竹叶柯亭；张司空之见知，
则剑辞圆室。以时方济会，物有穷通。“须因甄藻之时，
冀别沈沦之所。求诸作者，不在他人。”是以某月日，辄
贡菲词，上干英眄。以侍郎学士作时仪凤，为国元龟。
学海波澜，当融沅壑。情由垄亩，曾稔耕耘。属词则丽
藻恒春，视草则文星镇动。言能振蛰，势可燃灰。倘蒙
垂一顾之恩，出陆沉之所。平生进退，决在指纵。干犯
清严，无任惶惧企望之至。谨启。